Document ID: 32013R0741

KOMISJONI RAKENDUSMÄÄRUS (EL) nr 741/2013,
30. juuli 2013,
millega avatakse Colombiast pärit põllumajandustoodetele Euroopa Liidu tariifikvoodid ning sätestatakse nende haldamine
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 31. mai 2012. aasta otsust 2012/735/EL ühelt poolt Euroopa Liidu ja selle liikmesriikide ning teiselt poolt Colombia ja Peruu vahelise vabakaubanduslepingu Euroopa Liidu nimel allkirjastamise ja selle ajutise kohaldamise kohta (1) eriti selle artiklit 6,
ning arvestades järgmist:
(1)
Nõukogu kiitis otsusega 2012/735/EL heaks ühelt poolt Euroopa Liidu ja selle liikmesriikide ning teiselt poolt Colombia ja Peruu vahelise kaubanduslepingu (edaspidi „leping”). Otsuse 2012/735/EL kohaselt kohaldatakse lepingut ajutiselt kuni selle sõlmimiseks vajalike menetluste lõpuleviimiseni. Lepingut kohaldatakse ajutiselt alates 1. augustist 2013.
(2)
Lepingu I lisa 1. liite B jao alajaos 1 käsitletakse Euroopa Liidu tariifide kaotamise ajakava Colombiast pärit kaupade suhtes. Mitme konkreetse toote suhtes on ette nähtud tariifikvootide kohaldamine. Seetõttu on vaja avada kõnealuste toodete tariifikvoodid.
(3)
Komisjon peaks tariifikvoote haldama põhimõttel „kes ees, see mees” kooskõlas komisjoni 2. juuli 1993. aasta määrusega (EMÜ) nr 2454/93, millega kehtestatakse rakendussätted nõukogu määrusele (EMÜ) nr 2913/92, millega kehtestatakse ühenduse tolliseadustik (2).
(4)
Tariifsete soodustuste saamiseks tuleb tolliasutusele esitada asjakohane päritolutõend, nagu see on sätestatud lepingus.
(5)
Nõukogu 23. juuli 1987. aasta määruse (EMÜ) nr 2658/87 (mis käsitleb tariifi- ja statistikanomenklatuuri ning ühist tollitariifistikku), (3) (mida on muudetud komisjoni rakendusmäärusega (EL) nr 927/2012) (4) I lisa sisaldab uusi CN-koode, mis erinevad lepingus osutatud koodidest. Seetõttu tuleks uusi koode kajastada käesoleva määruse lisas.
(6)
Kuna lepingut kohaldatakse alates 1. augustist 2013, tuleks käesolevat määrust kohaldada alates samast kuupäevast.
(7)
Käesoleva määrusega ette nähtud meetmed on kooskõlas tolliseadustiku komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Euroopa Liidu tariifikvoodid avatakse Colombiast pärit kaupadele, mis on loetletud lisas.
Artikkel 2
Colombiast pärinevate ja lisas loetletud kaupade ELi importimisel kohaldatavad tollimaksud peatatakse käesoleva määruse lisas sätestatud asjaomaste tariifikvootide ulatuses.
Artikkel 3
Lisas sätestatud tariifikvoote haldab komisjon kooskõlas määruse (EMÜ) nr 2454/93 artiklite 308a-308c sätetega.
Artikkel 4
Käesolev määrus jõustub kolmandal päeval pärast selle avaldamist Euroopa Liidu Teatajas.
Seda kohaldatakse alates 1. augustist 2013.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. juuli 2013

Labels: 3
18
6